
1. Què és

El treball de recerca és un treball d’investigació individual que ha de realitzar tot l’alumnat de batxillerat.

El tema és de lliure elecció de l’alumne/a i està orientat per un professor/a-tutor/a.

Pot estar emmarcat dins una matèria o pot ser interdisciplinari.

La investigació es pot fer amb experimentació com a treball científic o de caire bibliogràfic amb compilació, relació i conclusions.

Equival a 2 crèdits i representa el 10% de la qualificació final del batxillerat.

Es presenta per escrit i oralment.

S’avalua tenint en compte l’actuació durant la realització del treball, l’informe escrit i la presentació del treball.

2. Elecció del tema

És important que estigui relacionat amb els teus interessos, com podrien ser els estudis posteriors, una part de la programació d’una assignatura de batxillerat, les teves afeccions o el teu propi entorn. En definitiva, que en puguis gaudir durant la realització i et sentis satisfet quan acabis la feina.

Abans de decidir-te és convenient que facis una recerca preliminar de les fonts d’informació i la facilitat per accedir-hi.

El tutor/a et podrà donar el seu parer sobre el tema i aconsellar-te el camí més adequat a seguir.

Intenta limitar l’àrea de recerca plantejant-lo com una o diverses qüestions a investigar.

No escullis un tema d’un nivell de desenvolupament  més alt del que realment estàs capacitat o del qual no tinguis els mitjans tecnològics per portar-lo a terme.

Pensa si el tema és viable amb l’organització de la feina i el temps disponible.

Encara que el treball pot ser bibliogràfic, tingues en compte que en l’avaluació té prioritat el treball de camp : observació, experimentació, anàlisi i deducció.

3. Assignació de tutor/a
En el nostre centre l’alumne/a pot demanar al professor/a que cregui més oportú segons la temàtica del treball, la tutoria de la recerca. Normalment el professor/a accepta, si no és el cas que tingui ja moltes tutories emparaulades amb altres alumnes.

Als alumnes que han quedat sense tutor/a o que no ho han demanat a cap professor/a, el centre els assigna les tutories.

En acabar 1r de batxillerat cada alumne/a sap el tutor/a que té.

En començar 2n de batxillerat sovint hi ha canvis per les baixes d’alumnes i professors. En aquest cas, per part de coordinació, es fan les noves assignacions de manera que no afectin massa la continuïtat del treball.

4. Procés i calendari

En el 1r trimestre de curs els alumnes de 1r de batxillerat reben la informació del procés del treball de recerca, per part dels tutors del curs, amb el lliurament d’aquest dossier.

A partir d’aquest moment ja poden escollir tema i començar a treballar, si volen, però la llista definitiva de treballs i tutors no sortirà publicada fins al mes de maig. 

En el moment que l’alumne/a ha decidit tema i té conformitat del tutor/a ho comunica al coordinador de batxillerat.

S’estableix un pla de treball amb el tutor/a, de manera que durant l’estiu es pugui fer part del treball de camp : experimentació, visites, enquestes, entrevistes, presa de dades, filtrat de la informació, estructura ...

En començar el curs següent (l’alumne/a és ja a 2n de batxillerat) es lliura al tutor/a tota la feina desenvolupada en els mesos d’estiu, que s’acabarà de polir seguint de forma orientativa el següent calendari de reunions :

1ª Reunió : última setmana de setembre (concrecions,límits, acords...)

2ª Reunió : última setmana d’octubre  (concrecions, límits, acords...)

3ª Reunió : abans de les vacances de Nadal (esborrany del treball)

4t Reunió : després de les vacances de Nadal (treball definitiu, últims retocs)

Evidentment, es poden fer totes les reunions que calguin i en diferents dates si hi ha comú acord alumne/a i tutor/a.

El lliurament del treball (original i còpia) es farà al coordinador/a de batxillerat a mitjan  gener.

El dia de l’exposició oral serà a finals de gener o a principis de febrer.

Les dates concretes sortiran al calendari oficial del centre al començament de curs i s’informarà puntualment els alumnes de 2n de batxillerat.

Als alumnes nous, matriculats al centre a 2n de batxillerat, se’ls assignarà un tutor a principi de curs segons el tema escollit al més aviat possible, a fi de poder seguir el procés.

També s’assignarà nou tutor/a a l’alumne/a que tingui un tutor/a que hagi causat baixa en el centre. Sortirà publicada la llista definitiva a principis d’octubre.

No es pot canviar ni el treball ni el tutor/a durant el desenvolupament del calendari.

Només per causa molt justificada es podria canviar el tema del treball, sempre amb el vistiplau del tutor/a i el coordinador/a de batxillerat. 

El que sí que es pot canviar és el títol, pel fet de limitar el treball o simplement per ser més atractiu.

Als alumnes que no presentin el treball dins el termini fixat, se’ls penalitzarà en la qualificació final a raó de 0,5 punts per dia de retard. 

5. Pautes orientatives per a la presentació del treball

5.1 Estructura del treball

El treball ha de tenir un índex o sumari on es detallin els apartats i subapartats i la pàgina on s’inicien.

El treball ha d’estar constituït bàsicament per tres parts : introducció, cos central i conclusions.

En la introducció s’explica la temàtica, els objectius, la metodologia i l’estructura del treball. S’hi poden incloure altres elements com les fonts d’informació emprades o els agraïments, tot i que també es poden posar en apartats independents.

Els objectius i la metodologia també poden ser apartats independents perquè no quedi una introducció massa llarga.

En el cos central es desenvolupa el contingut principal del treball, organitzat en apartats o seccions.

El treball ha d’acabar amb un apartat de conclusions que reculli els comentaris i aspectes més interessants d’acord amb els objectius, donant coherència al desenvolupament de tot el treball.

El darrer apartat és la bibliografia, que s’ha de citar en la forma normalitzada tant en el cas dels recursos impresos com dels electrònics. A la segona de les adreces electròniques de l’apartat 9 d’aquest dossier podem trobar informació de com s’escriuen les cites bibliogràfiques, fins i tot hi ha un petit programa que les genera.

Si es considera  necessari, el treball es pot completar amb un apartat d’annexos, on poden incloure’s materials que complementen el text central (plànols,  fotografies, taules, dades, formats CD, VHS, DVD, descripció d’equips utilitzats...). Si hi ha més d’un annex s’ha d’identificar amb A,B,C... i posar-los també a l’índex.

5.2 Presentació escrita

A la portada, hi ha de constar el títol del treball, el nom de l’alumne/a, el nom del centre i el curs acadèmic.

S’han d’utilitzar fulls DIN A-4, impresos a una cara, i es recomana un interlineat d’1,5

El tipus de lletra que es recomana és “Arial” o “Times New Roman” de mida 12.
Les pàgines del treball han d’estar numerades per tal de localitzar els apartats i els subapartats.

No hi ha límit de pàgines, però entre 70 i 100 és el que entra més en els estàndards dels últims anys. No cal obsessionar-se amb el nombre de pàgines (un de 30 pot ser molt millor que un de 150).

S’han de deixar marges suficients. Es recomana justificació a dreta i a esquerra.

Les pàgines del treball poden tenir capçaleres o peus de pàgina, però cal ser prudent i no carregar la presentació.
És important que el treball quedi ben documentat amb fotografies, gràfics i taules de qualitat.

5.3 Redacció

Abans de començar, selecciona i ordena les idees que vols exposar consultant les anotacions dels esborranys que has fet durant el procés de recerca.

Durant la redacció procura escriure frases curtes i fàcils d’entendre perquè no es faci feixuc en llegir-ho.

Una redacció fluida, clara, amb estructura acurada, són elements clau en l’elaboració del treball.

Elimina les paraules i frases irrellevants i deixa només les imprescindibles.

La forma més habitual d’escriptura en aquests tipus de treball és la impersonal : “ Es pot considerar que...” ; “Es pot pensar que...”

També es pot utilitzar el plural de modèstia : “ Podem concloure que...”

Les opinions pròpies es poden introduir amb formes com : “Considero que...” ; “Opino que ...”

Una vegada decidida la forma d’escriptura no la canviïs al llarg del treball.

Les notes a peu de pàgina són un recurs que et permet complementar o aclarir algun punt del text. S’escriuen amb un tipus de lletra menor que el text normal i van precedides d’un senyal (asterisc o subíndex) que també s’escriu en el lloc del text on es vol inserir el missatge.

En primer lloc se sol redactar el nucli del treball i es deixen per al final  les conclusions i la introducció.

No presentis el treball amb faltes d’ortografia. Passa el corrector del programa de tractament  de textos i, si s’escau, assessora’t per un corrector professional per tenir la seguretat de no fer cap falta.

Fes una lectura prèvia a la impressió, i una lectura del text imprès. És útil acabar de redactar el treball amb uns dies d’antelació per poder fer-ne lectures espaiades en el temps i corregir-ne les possibles errades.

6. Exposició del treball

Es farà un dimecres o divendres a la tarda durant l’última setmana de gener o  primera de febrer. Al començament de curs es podrà saber el dia exacte.

Planifica la presentació. Ha de ser clara i rigorosa.

L’exposició ha de tenir tres parts : introducció, nucli i conclusions.

Identifica i organitza els punts claus i desenvolupa les transicions entre ells.

Escull els exemples més adequats per a clarificar la presentació i fer-la amena.

Prepara un guió. El podràs utilitzar durant la presentació. Si prepares un  Power Point, ja et pot servir de guió. En aquest cas, comunica la teva intenció un mes abans de l’exposició al coordinador/a per tal de poder gestionar l’assignació d’aules. 

Assegura’t que el material preparat sigui visualment atractiu.

Recorda que disposes d’un temps limitat de 20 minuts. No facis únicament una lectura de les conclusions.

Memoritza l’estructura de la teva intervenció. Assaja en veu alta i comprova el límit de temps.

En fer la presentació estableix contacte visual amb el tribunal.

Parla a poc a poc, amb naturalitat, i amb un to de veu audible.

Mostra’t relaxat i convençut de l’interès del teu treball i explica les conclusions de forma convincent.

El tribunal farà un torn de preguntes d’uns 10 minuts i posteriorment tindrà 15 minuts per a la deliberació. Les preguntes seran sobre el procés d’elaboració del treball, sobre la metodologia, o de tipus general. En cap cas seran de tipus memorístic.

És important que els tribunals tinguin en compte que no es poden excedir dels 45 minuts establerts, a fi de no provocar retards a les posteriors exposicions i a tot el desenvolupament en general.

7. Avaluació

La puntuació de cada apartat ve quantificada de la següent manera:

Valoració del seguiment del treball per part del tutor : 0 a 2 punts

Valoració del treball escrit per part del tribunal : 0 a 6 punts
Valoració de l’exposició oral per part del tribunal : 0 a 2 punts
A cada apartat es pot posar una nota amb decimals, però la nota final ha de ser entera. 

(Igual com es fa en les notes de cada assignatura a les avaluacions).
Els alumnes que no superin el treball, tindran un mes a partir del dia de l’exposició per presentar-lo novament amb les rectificacions o millores oportunes . El tribunal indicarà a l’alumne/a les pautes i els aspectes que ha de corregir, modificar o afegir. La nota màxima que es pot obtenir en aquest cas és un 5.
Cada tribunal està format per tres professors : el tutor del treball i dos professors del centre, a poder ser que tinguin afinitat amb el tema. Se segueixen els següents criteris d’assignació :

1. Els professors que tutoritzen 3 o 4 treballs només integren els seus propis tribunals.

2. Els professors que tutoritzen 1 o 2 treballs integren com a màxim tres tribunals.

3. Els professors que no en tutoritzen cap, poden arribar a integrar quatre tribunals(o tres amb l’afegit d’una suplència)

4. Els professors amb ½ jornada o 2/3 de jornada que són tutors d’algun treball, només integren els seus propis tribunals; si no en tutoritzen cap, integren dos o tres tribunals respectivament.

Per a la valoració dels treballs escrits per part dels tribunals es fan servir aquests criteris:
1. El rigor i el tractament científics en el desenvolupament del treball i la qualitat dels continguts.

2. El treball experimental desenvolupat i el seu grau de dificultat.

3. La capacitat de síntesi de l’alumne.

4. La creativitat de l’alumne.

5. L’originalitat en el plantejament del tema.

6. La metodologia emprada.

7. La capacitat per resoldre els problemes presentats.

8. La idoneïtat de les fonts d’informació i l’ús d’aquestes fonts.

9. L’estructuració adequada del treball escrit, la presentació dels materials i l’ús adequat dels recursos gràfics

10. L’ús correcte de la llengua.

8. Ajuts i premis

Beques Botet i Sisó :

 Destinades als alumnes de 1r de Batxillerat per poder realitzar el treball de recerca amb més mitjans.

La convocatòria i les bases surten publicades  el mes d’abril i es gestiona des de la UdG.

Els treballs seleccionats per aquests ajuts obtenen uns recursos econòmics de 400 € , el suport d’un tutor/a assignat per la UdG  i l’accés a les instal·lacions de la Universitat per poder fer el treball.

Un dels requisits per entrar en aquesta convocatòria és tenir una qualificació global igual o superior a 7,5 en els crèdits de 3r i 4t d’ESO.

Premis per a treballs de recerca :

Destinats als alumnes de 2n de Batxillerat que volen presentar el seu treball a la convocatòria dels premis.

La convocatòria i les bases surten publicades els mesos de febrer i març, el termini de presentació sol ser a l’abril i el lliurament de premis al juny.

Hi ha un ventall molt ampli de premis i molt específics, però els més generals són :

a. Consell Social de la UdG

b. Argó de la UAB

c. Universitat de Vic

En aquests premis es necessita l’aprovació del centre (IES Sant Elm). En el cas d’haver-hi més treballs que es volen presentar que els que accepten les bases, el centre en farà una selecció.

Els treballs premiats, a banda d’una quantitat econòmica  i/o material didàctic, obtenen la matrícula gratuïta en la Universitat que convoca els premis.

9. Ampliació de la informació

En aquest apartat donem unes adreces que poden ser valuoses per ampliar la informació d’aquest dossier :

* Informació exhaustiva i molt completa sobre tots els aspectes del treball de recerca amb exemples de treballs :

http://www.edu365.cat/batxillerat/comfer/recerca/index.htm
* Informació i idees per a nous treballs, suggeriments, exemples de treball interessants, recursos per ajudar-te a tractar les dades, fer presentacions i citar fonts bibliogràfiques amb un petit programa que les genera. També hi ha un blog per respondre les teves preguntes :

http://www.edu365.cat/aulanet/comsoc/
* Informació, recursos, assessorament, difusió i premis. També hi ha exemples de treballs :

http://www.edu365.cat/batxillerat/recerca/index.htm
* Informació de treballs premiats pel Consell Social de la UdG. Bases dels premis i exemples dels últims 4 anys :

http://www.udg.edu/tabid/4527/Default.aspx
Hi ha editat un llibre que et pot ser d’ajut i el pots demanar a la Biblioteca del centre :

Barceló, Vicens. El treball de recerca. Barcelona: Editorial Claret, 2004.

Pots consultar models de treballs a la biblioteca del centre. Hi ha guardats treballs dels últims anys amb puntuacions de 9 i 10. Demana’ls a la bibliotecària.

A la Biblioteca Municipal també estan en disposició d’ajudar-te en la recerca d’informació.

